
ינואר 2026
נוהל הכרה בגין צריכה חריגה הנובעת מנזילה - חופית
אם תיקנתם נזילה באפשרותכם  להגיש בקשה לקבלת תעריף מופחת
תהליך ההכרה בתעריף מופחת בשל צריכה חריגה הנובעת מנזילה, מוגדר בכללי המים (קביעת תנאים ברישיון) (אמות מידה לשירות שעל בעל רישיון להספקת מים לצורכי בית במועצות אזוריות לתת לצרכניו), תשפ"ד-2024, שנקבעו על ידי רשות המים, לפיהם ספק המים בחופית מחויב לפעול.

באילו תנאים תוכר צריכה חריגה מנזילה, בתעריף מופחת?

· כמות המים שנמדדה במד המים בתקופת החיוב, שווה או עולה על 150% מהצריכה הרגילה (הצריכה בתקופה מקבילה אשתקד ובהעדר תקופה מקבילה, הכמות הממוצעת שעברה בשתי תקופות החיוב האחרונות), בתנאי כי ההפרש בין צריכה זו לבין צריכתו הרגילה עולה על 9 מטרים מעוקבים בתקופת החיוב.
· טרם חלפו שישה חודשים מתום תקופת החיוב האחרונה, שבגינה מתבקשת ההכרה.

· לא הוכרה בנכס צריכה חריגה הנובעת מנזילה יותר מפעם אחת בשנה שקדמה לתקופת החיוב הראשונה שבעבורה מבוקשת ההכרה  
· קיימת הוכחה על קיום הנזילה – תמונות או חשבונית של בעל מקצוע המפרט את מהות הנזילה.
· הבקשה להכרה בנזילה הוגשה בקבוע זמן סביר מהמועד שבו נודע לצרכן על קיומה (לא יטופלו פניות שתוגשנה באיחור ניכר).
הליך הזיכוי בגין הנזילה
· לאחר הגשת הבקשה והצהרה על תיקון נזילה בנכס, תיבדק הצריכה בתקופה בה אירעה הנזילה, בהשוואה לצריכה בתקופה מקבילה בשנה הקודמת.

· אם אכן קיים הפרש בין הצריכות, העומד על 150% ומעלה, יזוכה התושב בגין הצריכה, בהתאם לתעריף המופחת שנקבע על ידי רשות המים.

· הכרה בצריכה חריגה הנובעת מנזילה ניתנת, לכל היותר, למשך שתי תקופות חיוב רצופות (שני חודשי צריכה רצופים בלבד)
· כמו כן, הזיכוי שניתן בעקבות ההכרה בנזילה, מחושב על פי תעריף נזילה, כפי שנקבע על ידי רשות המים, בהשוואה לנתוני הצריכה שהתקבלו בתקופה המקבילה, בשנה הקודמת בנכס, והנו עבור ההפרש שבין תקופת הנזילה לבין התקופה המקבילה ואין משמעותו מחיקת החיוב (בהעדר תקופה מקבילה, הכמות הממוצעת שעברה בשתי תקופות החיוב האחרונות).
בקשות להכרה בצריכה חריגה הנובעת מנזילה יש להעביר בצירוף הוכחה על קיום הנזילה למייל ועד חופית בלבד office@hofit.org (אין להעביר פניות בוואטסאפ או למייל אחר)

